সহযোদ্ধা ফিলিপস হেমব্রম, জাকির হোসেন মন্টু, বাসুদেবসহ স্থানীয় মুক্তিযোদ্ধারা জানান, দুঃসাহসিক জনাব আলী কখনো গেরিলা ও সম্মুখ যুদ্ধে ঝাঁপিয়ে পরে একের পর এক উড়িয়ে দেন হানাদার বাহিনীর আস্তানা। এ ভাবে মুক্তিযুদ্ধের একটি ইউনিটের সফল উপ-অধিনায়কের দায়িত্ব পালন করে নওগাঁ ও জয়পুরহাট থেকে হানাদার বাহিনীকে তাড়িয়ে দিতে থাকেন তার ইউনিটের মুক্তি সেনারা। অবশেষে ১৯৭১ সালের ১৬ ডিসেম্বরে দেশ স্বাধীনের ২ দিন আগেই ১৪ ডিসেম্বর শত্রু মুক্ত করে অধিনায়ক প্রয়াত বাঘা বাবলু, উপ-অধিনায়ক হিসেবে তিনিসহ শতাধিক মুক্তিযোদ্ধা জয়পুরহাটের ডাক বাংলোতে স্বাধীনতার পতাকা উত্তোলন করেন বলেও জানান স্থানীয় মুক্তিযোদ্ধারা।